CELEX: 62022CN0007
Language: mt
Date: 2022-01-04 00:00:00
Title: Kawża C-7/22 P: Appell ippreżentat fl-4 ta’ Jannar 2022 minn RQ mis-sentenza mogħtija mill-Qorti Ġenerali (It-Tielet Awla) fis-17 ta’ Novembru 2021 fil-Kawża T-147/17, Anastassopoulos et vs Il-Kunsill u Il-Kummissjoni

14.3.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 119/27
            
         
      Appell ippreżentat fl-4 ta’ Jannar 2022 minn RQ mis-sentenza mogħtija mill-Qorti Ġenerali (It-Tielet Awla) fis-17 ta’ Novembru 2021 fil-Kawża T-147/17, Anastassopoulos et vs Il-Kunsill u Il-Kummissjoni
      (Kawża C-7/22 P)
      (2022/C 119/35)
      Lingwa tal-kawża: il-Franċiż
      
         Partijiet
      
      
         Appellant: RQ (rappreżentanti: M. Meng-Papantoni, H. Tagaras, avocats)
      
         Partijiet oħra fil-proċedura: Il-Kunsill tal-Unjoni Ewropea, il-Kummissjoni Ewropea
      
         Talbiet
      
      
                  —
               
               
                  Tilqa’ l-appell u tannulla s-sentenza appellata;
               
            
                  —
               
               
                  Tiddeċiedi dwar il-kors sussegwenti tal-proċedura skont il-liġi;
               
            
                  —
               
               
                  Tikkundanna lill-konvenuti għall-ispejjeż.
               
            
         Aggravji u argumenti prinċipali
      
      Fl-ewwel lok, l-appellant isostni li l-Qorti Ġenerali żnaturat ir-rikors tiegħu fir-rigward tal-att dannuż.
      Fit-tieni lok, l-appellant isostni li l-Qorti Ġenerali wettqet diversi żbalji ta’ liġi:
      Fir-rigward, qabelxejn, tar-responsabbiltà tal-Unjoni minħabba aġir illegali, il-Qorti Ġenerali injorat il-prinċipji tal-Istat tad-dritt u l-Artikolu 47 tal-Karta tad-Drittijiet Fundamentali meta qieset li l-atti u l-ommissjonijiet tal-Eurogroupe ma setgħu fl-ebda każ iwasslu għar-responsabbiltà mhux kuntrattwali tal-Unjoni. Il-Qorti Ġenerali injorat ukoll il-prinċipju ta’ ugwaljanza fit-trattament meta qieset li s-sempliċi kisba ta’ bonds, sussegwentement skontati, minn persuni fiżiċi u ġuridiċi, kienet suffiċjenti sabiex dawn jitqiesu bħala li huma f’sitwazzjoni identika jew paragunabbli fis-sens tal-ġurisprudenza.
      Sussegwentement, il-Qorti Ġenerali wettqet żbalji ta’ liġi fir-rigward tar-responsabbiltà mingħajr nuqqas. L-ewwel nett, skont l-appellant, il-Qorti Ġenerali eskludiet, b’mod żbaljat, l-eżistenza stess ta’ responsabbiltà mingħajr nuqqas. It-tieni, il-Qorti Ġenerali wettqet żball ta’ liġi fl-evalwazzjoni tagħha tan-natura “anormali” tad-dannu.